b'\n_START_ARTICLE_\nKutsumerkki\n_START_PARAGRAPH_\nKutsumerkki (engl. call sign), joskus suomen kieless\xc3\xa4 my\xc3\xb6s kutsutunnus tai 1900-luvun alussa my\xc3\xb6s kutsuhuuto, on tapa erottaa dataliikenteess\xc3\xa4, puheliikenteess\xc3\xa4, s\xc3\xa4hk\xc3\xb6tyksess\xc3\xa4 tai muussa viestinn\xc3\xa4ss\xc3\xa4 radioasemat toisistaan pitk\xc3\xa4\xc3\xa4 nime\xc3\xa4 lyhyemm\xc3\xa4ll\xc3\xa4 tavalla. Kun 1900-luvun alussa s\xc3\xa4hk\xc3\xb6tys oli eritt\xc3\xa4in merkitt\xc3\xa4v\xc3\xa4 radioliikennemuoto, oli t\xc3\xa4rke\xc3\xa4\xc3\xa4 my\xc3\xb6s se, ett\xc3\xa4 vakioidut viestin osat lyhennettiin s\xc3\xa4hk\xc3\xb6tykselle sopiviksi. Yhdysvalloissa kutsumerkkien vakioiminen alkoi 1912. _NEWLINE_Radioamat\xc3\xb6\xc3\xb6riliikenteess\xc3\xa4 kutsumerkeille perustettiin aikaisemmin solmitun kansainv\xc3\xa4lisen sopimuksen perusteella kansainv\xc3\xa4linen j\xc3\xa4rjestelm\xc3\xa4 1. tammikuuta 1929 alkaen. Kutsumerkeist\xc3\xa4 muodostui vakioitu tapa ilmoittaa radioasema tunnuksena siten, ett\xc3\xa4 kutsumerkin ensimm\xc3\xa4inen kirjainosa osoitti valtion tai joissain tapauksissa kutsumerkillisen yhteis\xc3\xb6n, kutsumerkin keskell\xc3\xa4 oleva numerotunnus merkkiin liittyv\xc3\xa4n aluepiirin maan tai yhteis\xc3\xb6n sis\xc3\xa4ll\xc3\xa4 ja numeron j\xc3\xa4lkeinen osa varsinaisen radioaseman.  T\xc3\xa4t\xc3\xa4 j\xc3\xa4rjestelm\xc3\xa4\xc3\xa4 k\xc3\xa4ytet\xc3\xa4\xc3\xa4n edelleen. Suomen yleisin kutsutunnustyypin, OH:n, merkki oli ennen kansainv\xc3\xa4list\xc3\xa4 vakioimista Havaijilla k\xc3\xa4ytetty. OH on my\xc3\xb6s Suomen lentokoneiden kansainv\xc3\xa4linen tunnus.\n_START_SECTION_\nMerenkulun kutsumerkit\n_START_PARAGRAPH_\nAmat\xc3\xb6\xc3\xb6riradioasemien lis\xc3\xa4ksi kutsumerkkej\xc3\xa4 on my\xc3\xb6s vesialuksilla meri-VHF:n ja meri-HFn k\xc3\xa4ytt\xc3\xb6\xc3\xb6n liittyen. My\xc3\xb6s lentokoneilla on vakioitu tunnuksensa. Kansainv\xc3\xa4lisen televiestint\xc3\xa4liiton, ITU:n, tietokannassa oli 30. lokakuuta 2014 57 OF-kutsutunnusta, 139 OG-kutsutunnusta, 148 OI-kutsutunnusta. Eniten on OH- ja OJ-kutsutunnuksia.\n_START_SECTION_\nRadioamat\xc3\xb6\xc3\xb6rien kutsumerkit\n_START_PARAGRAPH_\nSuomessa radioliikenteen kutsumerkit alkavat kirjaimilla OF, OG, OH tai OI. N\xc3\xa4ist\xc3\xa4 OH on kaikkein yleisin. 30. syyskuuta 2014 k\xc3\xa4yt\xc3\xb6ss\xc3\xa4 olevista 7\xc2\xa0103 julkisesta radioamat\xc3\xb6\xc3\xb6rikutsumerkist\xc3\xa4 6\xc2\xa0975 (98\xc2\xa0%) oli OH-kutsumerkkej\xc3\xa4, 78 (1\xc2\xa0%) OG-kutsumerkkej\xc3\xa4, 25 (0,3\xc2\xa0%) OJ-kutsumerkkej\xc3\xa4 21 (0,3\xc2\xa0%) ja OF-kutsumerkkej\xc3\xa4 4 (0,05\xc2\xa0%).'